PET LET KORONARNEGA KLUBA MISLINJSKE DOLINE

V preteklem tednu je Koronarni klub Mislinjske doline praznoval peto obletnico svojega delovanja. Na občnem zboru se je zbralo 76 članov, ki se je z zadovoljstvom ozrlo po prehojeni poti, od skromnih začetkov, ko se je vključilo le nekaj članov, pa do danes, ko jih klub šteje 164. Za pester kulturni program pa so poskrbeli člani vadbene skupine iz Doliča in Mislinje. Klub pa je tudi vsebinsko vsako leto postajal bogatejši. Zasluge za to pa gredo predsednici društva g.Marjani Gačnik z izredno delovnim upravnim odborom , vaditeljicam in strokovni mentorici ge. Mateji Kotnik Kerbev, dr. med., specialistki interne medicine.

V teh letih delovanja so se izvedla številna predavanja o preventivi in zdravljenju srčno žilnih obolenj in drugih, redno merjenje krvnega tlaka in holesterola,sodelovanja z drugimi društvi in na različnih akcijah, letovanja, pohodi, druženja . Poseben poudarek pa je bil na krepitvi fizične in psihične kondicije, saj tako se člani tedensko srečujejo v štirih vadbenih skupinah, v katere je vključenih 121 članov v Doliču, Mislinji, Šmartnem in Slovenj Gradcu. Vadba se izvaja pod vodstvom strokovnih vaditeljev, ki imajo opravljen tečaj pri Zvezi koronarnih bolnikov Slovenije, v katero je vključenih 15 koronarnih klubov po celi Sloveniji. Klub je poskrbel, da so skupine zelo dobro opremljene z primernimi rekviziti za vadbo. Posebna skrb pa se je v teh letih namenjala nameščanju defibrilatorjev po vsej dolin in osveščanju javnosti o namenu in načinu uporabe, ki lahko reši prenekatero življenje.

V bodoče bi si strokovna mentorica in vodstvo kluba želeli, da bi se vključilo še več tistih, ki so preboleli težjo srčno žilno bolezen pa nekako še ne najdejo korajže, da bi se pridružili. To bo tudi ena glavnih usmeritev kluba v letu 2013, poleg razvijanja obstoječih nalog.